Gode penge i brugte iPhones

Om det skyldes grøn samvittighed eller de høje priser på nye telefoner, står hen i det uvisse. Men der er åbenbart godt salg i brugte iPhones. Således har både Telia, Danske Bank og en række andre selskaber valgt at kaste 804 millioner kroner efter selskabet Swappie. De lever af at istandsætte og sælge brugte iPhones.

Brugte telefoner udgør i øjeblikket 10 procent af det samlede marked for smartphones, svarende til 745 mia. kroner. Eftersom kun 25 procent af brugte telefoner sælges, ser Swappie – og investorerne – et enormt potentiale for istandsatte telefoner.

E-affald og dets påvirkning af miljøet fylder mere og mere hos forbrugerne. Netop bæredygtighed spiller en væsentlig rolle blandt Swappies kunder, når de køber brugte iPhones, fortæller selskabet.

– Folk søger i stigende grad efter måder at være bæredygtige på. Mange ved, at køb af smartphones er et område, som vi alle kan tage fat på. Vi ønsker alle fantastisk teknologi, men det behøver ikke at koste alverden. Vi tror virkelig på, at Swappie kan øge forbrugernes bevidsthed og tillid til branchen ved at standardisere kvaliteten, fremhæve bæredygtighed og gøre det lige så almindeligt at købe en istandsat smartphone som at købe en brugt bil, siger Sami Marttinen, der er Co-founder og CEO i Swappie.

Det forventes, at smartphones vil generere 146 mio. tons CO2-emissioner i 2022. Op til 83 procent af disse emissioner kommer fra fremstilling, forsendelse og første års brug af de 1,4 mia. nye smartphones, der forventes at blive leveret i 2022. Ved at holde en mobiltelefon i brug et år ekstra, reduceres CO2-belastningen i hele dens levetid med 2 mio. tons.

Har rundet 1 million istandsatte iPhones

Swappie opererer i øjeblikket i 15 lande i hele Europa. Under pandemien udvidede Swappie til 12 markeder, hvilket har ført til en markedsledende position for istandsatte smartphones i Europa, herunder Finland, Sverige og Italien med over 1 mio. istandsatte iPhones til dato.

Ved at fokusere udelukkende på iPhones er Swappie i stand til at reparere og fikse store mængder af enheder.

Gode penge i brugte iPhones